Diari Oficial de la Generalitat Valenciana


Sumari del DOGV 2256, del 29-04-1994 (1994/831276)

RESOLUCIÓ de 20 d'abril de 1994 del rectorat de la Universitat de València per la qual es convoquen proves selectives d'accés al grup b, sector d'administració especial, per a proveir vacants de tècnic mitjà de promoció lingüística de la Universitat de València.
----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2256

Data del DOGV
:   29-04-1994

Secció del DOGV
:   AUTORITATS I PERSONAL

Número del document
:   1994/831276


Data del document
:   20-04-1994

Organisme emissor
:   Universitat de València

Tipus de document
:   Resolució

Correcció d'errades

RESOLUCIÓ de 20 d'abril de 1994 del rectorat de la Universitat de València per la qual es convoquen proves selectives d'accés al grup b, sector d'administració especial, per a proveir vacants de tècnic mitjà de promoció lingüística de la Universitat de València. [94/2556]  
Aquest Rectorat, fent ús de les competències que li atribueix l'article 18, en relació amb el 3.2 e) de la Llei de Reforma Universitària, i segons allò que estableix l'article 199 dels seus estatuts, acorda convocar proves d'accés al grup B, sector Administració Especial, de Tècnics Mitjans de Promoció Lingüística de la Universitat de València, d'acord amb les següents bases:  
1. Objecte de la convocatòria  
1.1 Aquesta convocatòria té per objecte la selecció de personal per a cobrir set vacants de tècnics mitjans de promoció lingüística de la Universitat de València del grup B, sector Administració Especial, pel torn d'accés lliure, mitjançant el sistema de concurs oposició.  
1.2 Segons l'article 49.3 de la Llei de Reforma Universitària, la realització d'aquestes proves selectives s'ajustarà a allò que es preveu en la Llei de la Funció Pública de la Generalitat Valenciana (decret legislatiu pel qual s'aprova el text refós de la Llei de la Funció Pública Valenciana 91/1.410, de 20 de març, i els seus decrets de desenvolupament); en els Estatuts de la Universitat de València (decret 172/1985), modificats pels decrets 165/1989, 71/1990 i 43/1993 del Consell de la Generalitat Valenciana), i en les normes establertes en aquesta convocatòria.  
2. Condicions generals dels aspirants  
2.1 Per ser admès en aquestes proves és necessari:  
a) Tenir la nacionalitat espanyola.  
b) Haver complit els 18 anys.  
c) Posseir el títol de diplomat universitari, enginyer tècnic, arquitecte tècnic, formació professional de tercer grau o equivalent.  
d) Posseir el certificat de grau superior de coneixement de valencià de la Junta Qualificadora de Coneixements de Valencià o certificats equivalents, segons estableix l'Ordre de 22 de maig de 1989 (Diari Oficial de la Generalitat Valenciana de 9 de juny).  
e) Posseir la capacitat física i psíquica necessària per a la realització de les funcions dels llocs de treball oferits.  
f) No estar inhabilitat penalment per a l'exercici de funcions públiques.  
g) No haver estat separat mitjançant expedient disciplinari de qualsevol administració o treball públic.  
2.2 Les condicions a què es refereix l'apartat anterior per a ser admès en les proves hauran de reunir-se en el moment de finalització del termini de presentació d'instàncies, i gaudir-ne durant tot el procés selectiu fins el moment de la presa de possessió.  
3. Sol·licituds  
3.1 Els qui desitgen participar en aquestes proves hauran de fer-ho constar en una instància que els serà facilitada gratuïtament a la consergeria de la Gerència d'aquesta Universitat, carrer de l'Antiga Senda de Senent, n.º 11.  
3.2 Les sol·licituds es dirigiran al Rectorat de la Universitat de València. El termini de presentació d'aquestes sol·licituds serà de 20 dies naturals comptats a partir del dia següent al de la publicació d'aquesta convocatòria en el Diari Oficial de la Generalitat Valenciana (DOGV). Es presentaran a les oficines del Banc Mapfre que figuren detallades en l'annex V d'aquesta convocatòria; també es podran presentar en la forma establerta en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
3.3 Els drets d'examen seran de 2.000 pessetes, que s'ingressaran en el compte corrent Drets d'examen - Universitat de València, n.º 0063-0070 -74-4000001365 o mitjançant una transferència bancària al compte citat.  
En el primer cas haurà de figurar en la sol·licitud el segell de l'entitat bancària on s'ha fet l'ingrés; en cas d'haver fet el pagament per transferència bancària, caldrà acompanyar la sol·licitud amb el resguard corresponent.  
L'omissió de l'acreditació del pagament determinarà l'exclusió de l'aspirant.  
En cas d'utilitzar la forma de presentació establerta en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, l'aspirant haurà d'acompanyar la sol·licitud amb la còpia del resguard acreditatiu d'haver realitzat la transferència, la falta del qual determinarà l'exclusió de l'aspirant.  
3.4 Els aspirants amb minusvàlues podran demanar en l'imprès de sol·licitud que es prenguen les mesures d'adaptació necessàries per a la realització de les proves, després de la presentació prèvia de la certificació per un òrgan competent del seu grau de discapacitat.  
3.5 En l'apartat 31 de l'imprès de sol·licitud, els aspirants assenyalaran la seua opció per a realitzar l'exercici voluntari i de mèrits, i seleccionarà el/els idioma/es elegit/s; i en l'apartat 32, assenyalaran amb una {REF X} en la casella 1 si opta per realitzar l'exercici en programa Word, i en la casella 2 si opta per realitzar l'exercici en Wordperfect.  
3.6 Caldrà adjuntar a la sol·licitud una fotocòpia del DNI.  
4. Admissió dels aspirants  
4.1 Acabat el termini de presentació d'instàncies, després de la verificació prèvia del compliment de tots els requisits de participació assenyalats en aquesta convocatòria, i també del pagament dels drets d'examen, el rector dictarà una resolució que es publicarà en el Diari Oficial de la Generalitat Valenciana, i que contindrà la relació provisional d'admesos i exclosos de la realització de les proves. En aquesta relació, s'hi farà constar necessàriament els cognoms, el nom i el document nacional d'identitat de tots els aspirants, i les causes que motiven, si escau, l'exclusió per a participar en aquestes proves.  
4.2. Els aspirants exclosos podran rectificar el defecte que haja motivat la seua exclusió o realitzar les al·legacions que consideren oportunes en el termini de 10 dies hàbils, comptats a partir del següent al de la publicació de la llista provisional d'admesos i exclosos, d'acord amb el que estableix l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
4.3 Transcorregut el termini de 10 dies, rectificats els defectes, si fóra procedent, i ateses les al·legacions que corresponguen, es dictaria una resolució que contindria la relació definitiva d'admesos i exclosos, i amb almenys una antelació de 15 dies, la data, el lloc i l'hora de celebració i començament dels exercicis, i que es publicarà en el Diari Oficial de la Generalitat Valenciana.  
4.4 Seran causes d'exclusió, a més de les assenyalades en d'altres apartats d'aquestes bases:  
- l'omissió de la signatura en la sol·licitud  
- no adjuntar una fotocòpia del DNI  
4.5 Serà causa d'exclusió de l'exercici de mèrit:  
- no especificar l'opció de programa de tractament de textos que s'hi utilitzarà  
 - no assenyalar l'opció d'idioma  
5. Proves selectives  
5.1 El procediment de selecció serà el de concurs oposició, que constarà d'una primera fase d'oposició i d'una segona de concurs.  
5.2 Fase d'oposició:  
a) Constarà de quatre exercicis, dels quals els tres primers seran eliminatoris.  
b) Primer exercici: de caràcter obligatori. Constarà de dues parts que es realitzaran en una única sessió.   
- Primera part: consistirà en la realització d'una prova de coneixements de cultura general.  
- Segona part: consistirà en la realització d'una prova de coneixements sobre els continguts del programa que figura com annex II.  
L'exercici podrà fixar-se en forma de preguntes per a desenvolupar pels opositors o en forma de test amb quatre alternatives de resposta, sols una d'elles correcta. La seua duració la fixarà el tribunal amb la convenient antelació atenent el seu contingut.  
c) Segon exercici: de caràcter obligatori. Consistirà en el desenvolupament per escrit de dos temes elegits entre els tres extrets a l'atzar dels continguts que figuren en l'annex I.  
d) Tercer exercici: de caràcter obligatori. Constarà de quatre supòsits de caràcter pràctic, dels quals els aspirants hauran d'elegir dos, dirigits a valorar la capacitat dels aspirants per a portar a terme les tasques relacionades amb els continguts de les matèries compreses en l'annex I d'aquesta convocatòria.  
La durada d'aquest exercici la determinarà el tribunal amb l'adequada antelació atenent el seu contingut.  
e) Quart exercici: voluntari i de mèrit. Constarà de tres parts.  
- Primera part: obligatòria. Consistirà a escriure un text en ordinador amb els programes de tractament de textos Word o Wordperfect 5.1, segons l'opció manifestada en la sol·licitud, conformement amb la base 3.5.  
- Segona part: voluntària. Consistirà a traduir al valencià un o dos textos elegits pel candidat entre els idiomes anglès, francès, alemany i italià, segons l'opció manifestada per l'aspirant en la base 3.5.  
- Tercera part: obligatòria. Consistirà en la celebració d'una entrevista, en la data, el lloc i l'hora que fixarà el tribunal amb la convenient antelació.  
5.3. Fase de concurs: consistirà en la valoració per part del tribunal, d'acord amb el barem que figura en l'annex IV, del currículum acreditat que hauran de presentar els aspirants inclosos en la llista d'aprovats en el termini màxim de 10 dies, comptats a partir de la seua publicació, al Servei de Personal d'Administració i Serveis d'aquesta Universitat, carrer de l'Antiga Senda de Senent, n.º 11.  
La puntuació final vindrà constituïda per la suma de les obtingudes en cada fase.  
Finalment s'elaborarà una relació que constituirà la llista dels aspirants que hagen superat les proves per ordre de puntuació, sense que puga superar-se el nombre de vacants convocades.  
6. Qualificació dels exercicis  
6.1 Primer exercici. Cada part es qualificarà de zero a deu punts, i caldrà obtenir-ne un mínim de cinc en cadascuna d'elles per a superar-lo. En el cas de realitzar aquest exercici en forma de test, les contestacions errònies tindran incidència en la qualificació de l'exercici, d'acord amb la fórmula següent: una penalització de 0,33 punts per error. Per poder ser qualificat serà requisit necessari obtenir, almenys, el 50 per cent de respostes correctes.  
6.2 El segon exercici es qualificarà de 0 a 10 punts, i serà necessari per a superar-lo un mínim de 5 punts. Serà requisit imprescindible no obtenir en cap dels temes una puntuació de 0 punts.  
6.3 Tercer exercici: la puntuació de l'exercici serà de 0 a 10 punts, i serà requisit imprescindible no obtenir 0 en cap dels supòsits.  
6.4 La qualificació resultant de tots els exercicis eliminatoris vindrà determinada per la suma de puntuacions obtingudes en cadascun d'ells.  
A continuació s'elaborarà una relació que s'ordenarà de major a menor puntuació i s'interromprà quan el nombre d'inclosos coincidesca amb el de vacants convocades.   
En cas d'empat entre els aspirants inclosos en la relació, l'ordre s'establirà atenent la puntuació obtinguda en el segon exercici, i si continuara s'atendrà la major puntuació obtinguda en el tercer exercici. En cas de persistir s'atendrà, en primer lloc, la puntuació del primer exercici, i si es manté l'empat es dirimirà a través d'un sorteig. Solament els inclosos en aquesta relació podran passar a realitzar l'exercici voluntari de mèrit.  
En cap cas l'obtenció de cinc o més punts en els exercicis obligatoris podrà entendre's com aprovat sense plaça.  
6.5 El quart exercici serà valorat de la següent manera:  
- primera part: de zero a cinc punts  
- segona part: de zero a tres punts, un punt com a màxim per idioma elegit  
- tercera part: de zero a tres punts  
6.6 La puntuació de la fase d'oposició s'obtindrà sumant la puntuació del quart exercici als resultats obtinguts pels aspirants que figuren en la relació a què es refereix la base 6.4.  
6.7 La puntuació de la fase de concurs s'obtindrà sumant la puntuació obtinguda per l'aplicació del barem assenyalat en l'annex IV al currículum acreditat que hauran de presentar els aspirants inclosos en la llista d'aprovats a què es refereix l'apartat 6.3, en el termini màxim de 10 dies, després de la seua publicació, al Servei de Personal d'Administració i Serveis d'aquesta Universitat.  
Solament podran participar en aquesta fase els aspirants que hagen superat la fase d'oposició.  
6.8 La puntuació final del concurs oposició vindrà constituïda per la suma de les obtingudes en cada fase.   
S'elaborarà una relació que constituirà la llista delsaspirants que hagen superat les proves per ordre de puntuació.  
7. Desenvolupament de les proves selectives.  
7.1 Els exercicis tindran lloc a les dependències de la Universitat de València. El primer exercici es realitzarà en el lloc, la data i l'hora que establesca la resolució del Rectorat d'aquesta Universitat per la qual s'aprovarà la relació definitiva d'admesos i exclosos de la realització de les proves objecte d'aquesta convocatòria.  
7.2 L'ordre d'actuació dels opositors, si escau, s'iniciarà per sorteig efectuat per la Universitat de València.  
7.3 Els aspirants seran convocats per a cada exercici en crida única, i seran exclosos d'aquestes proves els qui no hi comparesquen, excepte en els casos de força major, escaientment justificats i lliurement valorats pel tribunal.  
7.4 En cada exercici els aspirants hauran d'acreditar la seua personalitat exclusivament mitjançant la presentació del DNI, del passaport o del permís de conduir, juntament amb l'exemplar per a l'interessat de l'imprès de sol·licitud d'admissió a les proves.   
No acomplir aquest requisit determinarà l'exclusió dels aspirants afectats.  
En cap cas no seran vàlides les còpies o fotocòpies compulsades dels documents esmentats.  
Els membres del tribunal i el personal col·laborador seu, no permetran l'accés a les sales on es realitzaran els exercicis d'aquelles persones que no acomplesquen els anteriors requisits ni d'aquelles que comparesquen una vegada conclosa la crida dels aspirants convocats.  
7.5 En finalitzar cadascuna de les proves, el tribunal farà públic l'anunci de la realització de la següent al local en què s'haurà celebrat la prova esmentada, i també a la Gerència d'aquesta Universitat, amb una antelació mínima de 48 hores.  
7.6 En qualsevol moment del procés selectiu, si el tribunal tinguera coneixement que algun dels aspirants no posseeix la totalitat dels requisits exigits per aquesta convocatòria, després de l'audiència prèvia a l'interessat, es procedirà a la seua exclusió, i se li comunicarà també la inexactitud o falsedats formulades per l'aspirant en la sol·licitud d'admissió a les proves selectives, als efectes procedents.  
8. Publicitat de les llistes  
8.1 Després de la realització de cadascuna de les proves, el tribunal farà pública, mitjançant l'anunci als locals on s'hagen celebrat i a la Gerència d'aquesta Universitat, la llista d'aspirants que les hagen superat.  
8.2 Una vegada finalitzades totes les proves que integren l'oposició, el tribunal farà públiques a la Gerència de la Universitat i als locals on se celebren les proves, les llistes amb la puntuació final obtinguda i que constituiran les llistes definitives, per ordre de puntuació, dels aspirants que hagen superat aquestes proves de selecció, i que necessàriament hauran d'interrompre's quan el nombre d'aprovats coincidesca amb el nombre de vacants convocades.  
8.3 Finalitzat el procés de selecció, per una resolució del rector es publicaran les llistes definitives d'aprovats en el Diari Oficial de la Generalitat Valenciana.  
9. Coneixement del valencià  
Ateses les específiques característiques d'aquesta convocatòria, els coneixements de valencià exigibles per la normativa vigent d'aquesta Universitat queden garantits per les condicions generals exigides en ella als aspirants per a concórrer a aquestes proves selectives.  
10. Presentació de documents  
10.1 En el termini de 20 dies hàbils, comptats des del següent al de la publicació en el DOGV de les relacions d'aprovats, els aspirants proposats hauran de presentar al Servei de Personal d'Administració i Serveis d'aquesta Universitat la següent documentació:  
a) Certificat de naixement expedit pel registre civil corresponent, o fotocòpia del DNI.  
b) Fotocòpia compulsada del títol acadèmic exigible segons aquesta convocatòria.  
c) Certificat del grau superior de coneixement de valencià de la Junta Qualificadora de Coneixements de Valencià o certificats equivalents, segons estableix l'Ordre de 22 de maig de 1989 (Diari Oficial de la Generalitat Valenciana, de 9 de juny).  
d) Declaració de no haver estat separat mitjançant expedient disciplinari de qualsevol administració o càrrec públic, i també de no trobar-se inhabilitat penalment per a l'exercici de les funcions públiques.  
e) Certificat mèdic acreditatiu de posseir capacitat física i psíquica, necessària per a l'exercici de les funcions dels llocs de treball oferits. A aquests efectes, els reconeixements els realitzaran els serveis mèdics concertats per la Universitat de València.  
10.2 El fet de no presentar la documentació dins del termini indicat (excepte casos de força major) o la falsedat dels documents, invalidaran les actuacions de l'aspirant, i respecte a aquest, la nul·litat subsegüent dels actes del tribunal, sense perjudici de les responsabilitats en què l'aspirant haguera pogut incórrer.  
10.3 Els aspirants que tenint la condició de funcionaris de carrera o siguen personal laboral fix de la Universitat hagen concorregut a aquestes proves, quedaran exempts de justificar documentalment les condicions generals que ja hagueren estat acreditades per anteriors nomenaments, però hauran d'acreditar la resta de condicions.  
11. Nomenament de funcionaris  
Transcorregut el termini de presentació de la documentació, el rector dictarà una resolució, que es publicarà en el DOGV, en la qual s'inclouran les persones que hagen superat les proves de selecció, per ordre de puntuació i distingint els que ho han fet pel quota de discapacitats, i es procedirà al seu nomenament com a funcionari de carrera.  
12. Tribunal  
12.1 El tribunal qualificador d'aquestes proves és el que figura en l'annex III d'aquesta convocatòria.  
12.2 El tribunal podrà, sempre sota la seua direcció i control directe, nomenar col·laboradors, especialistes i ajudants.  
12.3 Els membres del tribunal, així com els col·laboradors, especialistes i ajudants, hauran d'abstenir-se d'intervenir, quan concórrega en ells alguna circumstància de les previstes en els articles 28 i 29 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o si hagueren realitzat tasques de preparació d'aspirants a proves selectives al mateix cos i escala en els cinc últims anys anteriors a la publicació d'aquesta convocatòria.  
El president podrà sol·licitar dels membres del tribunal una declaració expressa de no trobar-se sotmés a cap de les circumstàncies previstes en els articles esmentats.  
12.4 Després de la convocatòria prèvia del president, es constituirà el tribunal amb l'assistència, almenys, de la majoria reglamentària dels seus membres, titulars o suplents. En aquesta sessió el tribunal acordarà totes les decisions que corresponguen amb vista al correcte desenvolupament de les proves selectives. Dins de la fase d'oposició, el tribunal resoldrà tots els dubtes que pogueren sorgir en l'aplicació d'aquestes normes, així com allò que calga fer en els casos no previstos.  
El procediment d'actuació del tribunal s'ajustarà en tot moment a allò que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
12.5 El tribunal adoptarà les mesures escaients en aquells casos en què resulte necessari, de forma que els aspirants amb minusvàlues gaudesquen de similars condicions per a la realització dels exercicis que la resta de participants. En aquest sentit s'establirà, per a les persones que ho sol·liciten en la forma prevista en la base 3.4, les adaptacions possibles en temps i mitjans per a la seua realització.  
12.6 Als efectes de comunicació i d'altres incidències, el tribunal tindrà la seua seu a la Gerència de la Universitat de València.  
12.7 El tribunal que actue en aquestes proves tindrà la categoria que per a aquests casos determine la legislació vigent.  
13. Recursos  
La convocatòria i les seues bases, i tots aquells actes administratius que es deriven d'aquesta i de les actuacions del tribunal, podran ser impugnades pels interessats en els casos i en les formes establertes per la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 20 d'abril de 1994.- El rector, per delegació, el gerent: Germán Marco Ponce.  
ANNEX I  
Tema 1. El nivell fonètico-fonològic de la llengua. Sons i fonemes. Les tres grans branques de la fonètica (acústica, articulatòria i auditiva).  
Tema 2. Conceptes fonamentals de la fonologia. Fonema. Arxifonema. Variants i al·lòfons. Tret. Oposicions.  
Tema 3. Sistema fonètico-fonològic del català. El subsistema vocàlic català. El subsistema consonàntic català. Fonètica combinatòria. Tres suprasegmentals: l'accent d'intensitat i l'entonació.  
Tema 4. L'ortografia catalana. L'alfabet català (grafies i dígrafs). Ortografia de les vocals. Ortografia de les consonants. La divisió sil·làbica dels mots. La representació gràfica dels trets suprasegmentals.  
Tema 5. La Morfologia. Principals branques de l'estudi morfològic. Els conceptes fonamentals de la morfologia: monema, lexema, morfemes. Els processos morfològics: flexió, derivació, composició i cliticització.  
Tema 6. Flexió nominal. El gènere i el nombre.  
Tema 7. Flexió verbal. Els morfemes verbals. Mode. Temps. Aspecte. La conjugació dels verbs catalans.  
Tema 8. Morfologia dels clítics. La cliticització. Tipus de clítics. Morfologia i sintaxi dels pronoms febles.  
Tema 9. La lexicologia com a morfologia lèxica. El concepte de mot. Els processos de creació lèxica.  
Tema 10. La lexicografia. El diccionari (concepte, estructura i tipus). Les enciclopèdies. Els vocabularis. Principals treballs lexicogràfics catalans actuals.  
Tema 11. El lèxic català. Conceptes bàsics. Els barbarismes. Vocabularis especialitzats.  
Tema 12. Semàntica. Conceptes fonamentals. Relacions semàntiques entre mots. Semàntica oracional. Semàntica del discurs o textual. La interferència lèxico-semàntica.  
Tema 13. Introducció a la sintaxi. Sintaxi i gramàtica. Tipus de gramàtica. Principals corrents lingüístics del s. XX: gramàtica tradicional, estructuralisme, generativisme i lingüística textual. Conceptes generals: categories i funcions. Anàlisi sintàctica. Anàlisi categorial i anàlisi funcional.  
Tema 14. Unitats sintàctiques. Categoria. Sintagma. L'oració. Conceptes relacionats amb el d'oració: proposició, clàusula i fragment. El text.  
Tema 15. Descripció categorial de l'oració simple: els sintagmes. El sintagma nominal (SN). El sintagma adjectival (SAdj). El sintagma preposicional (SP). El sintagma adverbial (SAdv). El sintagma verbal (SV).  
Tema 16. Descripció funcional de l'oració simple. L'oració i caracterització i tipus. El procés de pronominalització. Doblament de clítics i fenòmens d'èmfasi.  
Tema 17 Les oracions atributives i les passives. L'oració atributiva. El complement predicatiu i els verbs pseudocopulatius. Els verbs ser i estar en català. El concepte de passivitat. Tipus de passiva. Construccions relacionades amb les passives. Restriccions a la passiva.  
Tema 18. La modalitat oracional i els tipus d'oracions. L'oració i la modalitat oracional. La negació i l'oració negativa. Els indefinits i la doble negació en català. La interrogació i l'oració interrogativa: estructura i tipus. L'exclamació i l'oració exclamativa.  
Tema 19. L'oració composta. El concepte d'oració composta. Tipus de composició oracional: coordinació, subordinació i interordinació. La coordinació. Tipus. La subordinació substantiva. La subordinació adjectiva. La subordinació adverbial. El concepte d'interordinació.  
Tema 20. Introducció a l'anàlisi textual. Tres nivells de l'anàlisi lingüística: sintàctic, semàntic i pragmàtic. La Pragmàtica. La teoria dels actes de parla. La lingüística textual. Competència lingüística i competència comunicativa.  
Tema 21. El text com a unitat comunicativa. Concepte de text. Els nivells de l'anàlisi textual. Adequació o coherència pragmàtica, coherència interna, cohesió textual. Conceptes i fenòmens de manifestació.  
Tema 22. L'adequació pragmàtica: les relacions entre el text i el context. Registres i construcció del text.  
Tema 23. La Coherència textual: concepte i elements de coherència. La progressió temàtica.  
Tema 24. La Cohesió textual: concepte i fenòmens de cohesió.  
Tema 25. La modalització textual: concepte i elements que intervenen en la modalització de textos.  
Tema 26. Les tipologies textuals. Elements per a una tipologia textual. Criteris de classificació de textos.  
Tema 27. La variació lingüística. Eixos de variació. Els conceptes de llengua i dialecte.   
Tema 28. Sociolingüística. Conceptes bàsics: contacte de llengües, bilingüisme i disglòssia, substitució lingüística i normalització; estandardització i normativització.  
Tema 29. Sociolingüística catalana. El conflicte lingüístic català. Situació sociolingüística actual. La normativització del català. l'estàndard català. L'ensenyament de la llengua en un medi amb conflicte lingüístic.  
Tema 30. La planificació lingüística. La promoció lingüística. El Servei de Normalització Lingüística. La planificació i promoció lingüística en l'àmbit universitari.  
Tema 31. La variació funcional del català. Els registres.  
Tema 32 Dialectologia catalana. Extensió geogràfica i nombre de parlants del català. Fragmentació interna del català: català oriental i occidental. Descripció dels dialectes catalans. Extensió territorial i límits, característiques generals (fonètiques, morfosintàctiques i lèxiques), subdialectes i parlars.  
Tema 33. Síntesi d'Història externa de la llengua. El català entre les llengües romàniques: l'adscripció gal·lo-romànica o ibero-romànica del català. Etapes principals de la Història de la llengua catalana (formació, expansió, Segle d'Or, la Decadència, la Renaixença, l'època contemporània). El nom de la llengua.  
Tema 34. Aprenentatge-adquisició de llengües. L'adquisició del llenguatge. Adquisició de primera i de segones llengües. Semblances i diferències.  
Tema 35. Mètodes d'ensenyament-aprenentatge de llengües. La lingüística i l'ensenyament de llengües. Aplicacions didàctiques de la gramàtica tradicional, de la lingüística estructural i de la gramàtica generativa.  
Tema 36. Principals aportacions didàctiques de la lingüística textual. Els mètodes comunicatius.  
Tema 37. Les habilitats lingüístiques.  
Tema 38. Didàctica de l'expressió oral. Tècniques per desenvolupar-la.  
Tema 39. Didàctica de l'expressió escrita. Tècniques per desenvolupar-la.  
Tema 40. Aprenentatge de llengües en persones adultes.  
Tema 41. El disseny curricular. Estructuració d'un currículum: característiques generals. Anàlisi de necessitats lingüístiques. Elaboració d'un síl·labus.  
Tema 42. El disseny curricular. La programació: cursos de llengua general i cursos de llengua per a usos específics.   
Tema 43. El disseny curricular. Seguiment i avaluació del procés d'aprenentatge.   
Tema 44. L'autoaprenentatge. L'autoaprenentatge autodirigit. Autonomia de l'aprenent. Implicacions metodològiques de l'aprenentatge autodirigit. L'autoaprenentatge des de la perspectiva de l'adquisició de llengües.  
Tema 45. La Llei d'Ús i Ensenyament del Valencià.  
ANNEX II  
1. La Constitució Espanyola de 1978.  
2. L'organització de l'estat. L'administració central i perifèrica de l'estat.  
3. L'Estatut d'Autonomia de la Comunitat Valenciana. Significat i estructura. Institucions de la Generalitat Valenciana. L'Administració de la Generalitat Valenciana.  
4. Les Comunitats Europees. Origen, organització i institucions.  
5. La Llei de Règim Jurídic de les Administracions Públiques i del Procediment Administratiu Comú.  
6. La responsabilitat patrimonial de l'Administració Pública. La responsabilitat de les autoritats i del personal al servei de les Administracions Públiques.  
7. Els contractes administratius: concepte i classes. La preparació dels contractes. Formes d'adjudicació. Elements del contracte administratiu. La revisió de preus i d'altres alteracions de contractes. Compliment i incompliment dels contractes administratius.  
8. La Funció Pública Valenciana. Classificació i provisió de llocs de treball. Registre de personal. Programació i oferta d'ocupació pública.  
9. El personal funcionari i laboral al servei de les Administracions Públiques. Selecció, provisió de llocs de treball. Promoció professional. Adquisició i pèrdua de la condició de funcionari. Situacions administratives. El contracte laboral. Drets i deures. Sistemes de retribucions i indemnitzacions. Incompatibilitats. Règim disciplinari: faltes, sancions i procediment.  
10. La Llei de Reforma Universitària. Creació, règim jurídic. Govern de les universitats. L'estudi a la universitat.  
11. La Universitat de València: Estatuts. \_rgans de govern col·legiats i unipersonals. El Consell Social. El Claustre. La Junta de Govern. Garanties jurídiques.  
12. La Universitat de València. Estructura i organització. Departaments, facultats, escoles tècniques superiors, escoles universitàries i col·legis universitaris. Instituts universitaris. Centres adscrits. Serveis universitaris.  
13. La comunitat universitària: el personal docent i investigador, el personal d'administració i serveis, i els estudiants.  
ANNEX III  
Tribunal qualificador  
Titulars  
President: El rector o persona en qui delegue.  
Vocals: dos representants de la Universitat d'igual o superior grup, designats pel rector.  
Un funcionari d'igual grup per sorteig entre el PAS de la Universitat de València  
Un representant d'una altra administració pública nomenat pel rector, a proposta d'aquella.  
Un membre de la Comissió del PAS del mateix grup que les vacants que s'han de cobrir, designat per aquesta Comissió.  
Un membre de la Junta de Personal, amb veu i sense vot.  
El membre més jove d'entre el vocals amb veu i vot pertanyents a la comunitat universitària actuarà com a secretari/ària.  
Tots els membres del tribunal hauran de ser almenys d'igual o superior grup que les places objecte d'aquesta convocatòria.  
ANNEX IV  
Barem  
La valoració dels mèrits s'efectuarà d'acord amb el barem següent:  
1. Mèrits acadèmics: es valoraran fins a un màxim de tres punts les matrícules d'honor i els excel·lents obtinguts en la carrera estudiada per a l'obtenció de la titulació exigida en aquesta convocatòria, d'acord amb els criteris següents:  
- per cada matrícula d'honor: 0,25 punts.  
- per cada excel·lent: 0,15 punts.  
2. Titulacions: Es valorarà fins a un màxim de 3 punts la possessió d'altres titulacions acadèmiques, a més de la necessària per a l'ingrés, sempre que tinguen relació directa amb les funcions dels llocs convocats, d'acord amb aquest criteris:  
- Si el títol acadèmic és de nivell superior a l'exigit en la convocatòria: 2 punts.  
- Si el títol acadèmic es d'igual nivell a l'exigit en la convocatòria: 1 punt.  
3. Cursos: es valorarà fins a un màxim de 2 punts l'assistència a cursos organitzats per centres oficials que tinguen relació directa amb les funcions dels llocs convocats, d'acord amb l'escala següent:  
a) Cursos de durada igual o superior a 100 hores: 2 punts.  
b) Cursos de 75 o més i menys de 100 hores: 1,5 punts.  
c) Cursos de 50 o més hores i menys de 75 hores: 1 punts  
d) Cursos de 25 o més hores i menys de 50 hores: 0,5 punts.  
e) La resta de cursos, amb un mínim de 15 hores: 0,10 punts  
4. Publicacions: es valoraran fins a un màxim de 2 punts els treballs d'investigació i d'estudis realitzats sobre matèries que tinguen relació directa amb les funcions dels llocs convocats, a raó de 0,5 punts per publicació.  
ANNEX V  
Oficines bancàries  
Banc Mapfre - OP c/ General Elio, 2 46615 València  
Banc Mapfre - El Grau c/ Reina, 22 46623 València  
Banc Mapfre - c/ Guillem de Castro, 66 46080 València  
Banc Mapfre - Pg. Alameda, 35 46238 València  
Banc Mapfre - Av. de Blasco Ibañez, 2 46673 Mislata  
Banc Mapfre - Av. del País Valencià, 106 46184 Torrent  
Banc Mapfre - c/ Benicanena, 55 46369 Gandía